## Pablo Heras-Casado dirigix l’Orquestra de la Comunitat Valenciana en un concert solidari amb els afectats per la riuada

*** Les Arts proposa un programa simfònic amb l’heroïcitat com a fil conductor amb l’*Obertura Egmont* i la *Tercera simfonia* de Beethoven
* El concert compta, a més, amb la participació especial de la Schola Cantorum d’Algemesí amb una selecció d’obres *a cappella***

El Palau de les Arts Reina Sofia celebrarà un concert en solidaritat amb els afectats per la riuada el pròxim 10 de desembre, a les 19:30 hores, en l’Auditori en el qual l’Orquestra de la Comunitat Valenciana, amb la direcció de Pablo Heras-Casado, interpretarà l’​​​​​​​*Obertura Egmont* i la *Simfonia núm. 3* de Beethoven.

El director d’orquestra granadí ha volgut participar de manera desinteressada en esta iniciativa, la recaptació de la qual es destinarà íntegrament a la reparació de danys i reconstrucció després de la inundació. Les entrades tindran un preu únic de 15 euros.

Així mateix, s’habilitaran tres files 0, els donatius de les quals es canalitzaran a través dels comptes solidaris habilitats per la Generalitat, així com per la Federació de Societats Musicals de la Comunitat Valenciana (FSMCV) i Càritas.

Les Arts proposa per a esta vetlada un programa simfònic per a exaltar l’heroïcitat del ser humà davant l’adversitat, amb dos obres amb les quals Ludwig van Beethoven va enaltir estos valors, l’*Obertura Egmont*, la música incidental que va compondre per a l’obra teatral de Goethe sobre l’heroi nacional de Països Baixos Espanyols, el comte d’Egmont, i la seua *Tercera simfonia*, coneguda com ‘L’heroica’.

Este concert extraordinari de l’Orquestra de la Comunitat Valenciana comptarà, a més, amb la col·laboració especial de la Schola Cantorum d’Algemesí com a reconeixement i solidaritat amb el teixit musical valencià que s’ha vist perjudicat pel temporal este passat 29 d’octubre. L’entitat coral inaugurarà el concert amb una selecció d’obres que interpretarà *a cappella*.

Pablo Heras-Casado és un dels directors espanyols amb més relació amb la formació titular de Les Arts, a la qual ha dirigit en memorables vetlades simfòniques des del seu primer contacte en 2013.

És considerat com una de les batutes amb més projecció internacional. El primer espanyol que estrena una nova producció en el prestigiós Festival de Bayreuth i un dels pocs triats per la Filharmònica de Berlín en la seua nòmina de directors, compagina la seua carrera internacional amb una activa presència en accions solidàries.

Fecha: 28/11/2024